33. schôdza NR SR - 11.deň - B. popoludní
Dátum: 2025-04-10
Poslanec: Kleinert, Dana (PS)
Druh vystúpenia: Vystúpenie v rozprave

54. Ďakujem pekne. Vážené poslankyne, poslanci, pán predsedajúci, sme pri návrhu zákona ku Fondu na podporu umenia, ktorý, ako už povedala jeho navrhovateľka Zora Jaurová, naozaj má ten fond aspoň zachrániť, lebo my sme sa naozaj dostali na tej časovej osi do situácie, ktorá je tristná, zúfalá a je zúfalá naprieč Slovenskom aj v najmenších knižniciach, v najmenších obciach na Slovensku cítia, že ministerka Šimkovičová a ľudia okolo nej rozložili funkčnosť Fondu na podporu umenia. Ja by som sa k tomu chcela vyjadriť viacej za klub a chcela by som nám dať hádanku, vítam aj hore našich mladých kolegov a kolegyne, môžu sa pridať k tejto hádanke. Hádanka znie, že čo majú spoločné 55. ročník Hornozemplínskych slávností, 48. ročník Zamagurských folklórnych slávností, 367. Radvanský jarmok, 51. ročník Spišských folklórnych slávností, 58. ročník Folklórnych slávností pod Poľanou v Detve, Gemersko-malohontské folklórne slávnosti, 29. Medzinárodný Novohradský folklórny festival, Salamandrovské dni, 60. ročník Slávností spevu, hudby a tanca Červeník 2025, 57. ročník Folklórnych slávností Krakovany, 51. Gemerský folklórny festival, Spišské... to už som spomínala, Hontianska paráda, 59. ročník celoštátneho folklórneho festivalu v Želiezovciach a mnohé ďalšie iné festivaly na Slovensku vrátane tých so vzácnou známkou medzinárodný? Tak ak neviete odpoveď na túto hádanku, ja vám to prezradím, úplne všetky sú ohrozené, všetky tieto festivaly, ktoré ešte prežili aj komunistov, tak vyzerá, že naozaj majú problém prežiť ministerku Šimkovičovú. Tá odpoveď je jednoduchá v tom, že jednoducho Fond na podporu umenia je ochromený, posúva svoje termíny alebo rada nie je uznášaniaschopná a pre týchto organizátorov to je naozaj likvidačné, lebo každý, kto čokoľvek aj menšie organizoval, vie, čo to znamená dohodnúť si účinkujúcich, nebodaj ak je to medzinárodne, a plus k tomu všetky ostatné produkčné záležitosti od priestorov cez letenky a všetky ostatné veci a vy jednoducho nemôžete na to čakať, že možno niekedy v máji, možno dostanete nejaké financie, keď o týždeň-dva nato sa má festival, kde sa zúčastňujú tisíce až desaťtisíce ľudí, konať, to je proste likvidačné. A môžeme si dať aj druhú hádanku a chcem sa spýtať, že čo si myslíte, že kto z vlády tieto výrazy používa, lebo ja som si tak všimla v ostatnej dobe, a tie výrazy sú: „že zvláštne je...“, „je veľmi zvláštne, že...“, „je zvláštne...“, „zvláštne je...“. Ak sledujete ministrov a ministerky, tak, ja si myslím, že vám je jasné, kto takto hovorí, a je to naša ministerka kultúry, ktorá sa teda týmto spôsobom zamýšľa nad vecami. Problém je v tom, že ona sa len takto spýta, potom si vypýta, že chcem fakty, potom si vypýta, že chce diskutovať , ale vlastne fakty neprijíma, diskusiu absolútne odmieta, je tam už vo funkcii rok a pol a ešte ani raz sa nestretla s umelcami alebo so zástupcami Otvorenej kultúry, to sú tisíce ľudí, stovky organizácií a ona jednoducho toto ignoruje, čo je absolútne neuveriteľné, takže, pani ministerka, ak chcete fakty a chcete diskusiu, my sme neustále pripravení, aj my ako politické strany ako zástupcovia, zástupkyne, ale rovnako tak sú pripravení aj zástupcovia kultúry. Je to minimálne slušné, aspoň sa stretnúť s niekým, koho záujmy by ste mali zastupovať. To, že to nerobíte je už iná vec, ale ani táto základná slušnosť teda vami nejako nelomcuje. Chcela by som sa ešte vyjadriť k Rade FPÚ, pani Jaurová to vyjadrila úplne presne aj chronologicky, ja som sa niekoľkých týchto rád zúčastnila, a teda chcela by som povedať, že teda bol to celkom zvláštny zážitok. Tí ľudia, ktorí boli v tej Rade FPÚ, tí noví, nominovaní ministerkou, jednoducho nemali šajnu, o čom rozhodujú, oni netušili, o akých ľudí ide, čo tí ľudia robia, pritom to boli ľudia, ktorí sú v tých segmentoch celkom akože známi. Vrchol pre mňa bol, keď sa teda pán Grutka prudko zamyslel nad tým, že v odborných komisiách, ktoré sa nazývajú odborné , čiže sa predpokladá odbornosť aj zo zákona, samozrejme, tak sa zamyslel, že vlastne asi je lepšie, keď tam sú aj neodborníci, lebo že aspoň teda je tam nejaký iný názor, tak ja by som chcela povedať, že toto naozaj nie je správne rozmýšľanie, a že keď raz niekto je odborník v niečom, tak ten by mal byť, samozrejme, ten by mal byť, samozrejme, jeho názor relevantný. A druhá vec je teda, že pán Grutka je v tej rade a je podľa všetkého protizákonne, pretože zákon ukladá minimálne päť rokov skúseností v práce v kultúre alebo kultúrno-kreatívnom priemysle, alebo v umení, a toto pán Grutka nespĺňa podľa našich informácií, a teda čo je úplne už fascinujúce, že ministerstvo dokonca aj odmieta zverejniť jeho životopis, tak to sú také veci, s ktorými sa my stretávame v našej práci. Dokonca aj chvíľu bola táto rada nekompletná, minulý týždeň sa tak stalo, a teda, samozrejme, nebola schopná uznášania. Na druhej strane ministerka ignoruje aj taký, taký subjekt, ako je Rada na ochranu nehmotného kultúrneho dedičstva, čo je jej poradný orgán pri ministerstve kultúry, ktorý jej, písomne sa dožadoval toho, že jej chce pomôcť a že chce pomôcť aj navoliť, alebo obsadiť pozície v rade, napr. v oblasti nehmotného kultúrneho dedičstva, tradičnej ľudovej kultúry alebo kultúrno-osvetovej činnosti. Ponúkla ministerke nezávislú expertízu pri obsadzovaní pozície v rade, ale zjavne teda pani ministerka má veľa inej práce, nevieme síce akej, ale rozhodne práca pre kultúrnu obec to nie je. Pán Michelko nám sľuboval, je to aj na záznamoch, lebo za týmto istým pultom, ako ja teraz stojím, sľuboval, že, jednak teda že sa napravia tie chyby, ale zároveň aj hovoril, že ale veď tá rada, že to ona bude meniť tak 5 až 7%, že to nebude nič také hrozné, tak ja by som chcela teda upozorniť na konkrétne aj čísla, a teda najhoršie je, že, je, je to vlastne šialené, že čo si tí ľudia, ktorí, niektorí z nich sú tam teda aj bez toho, aby mali v životopise naozaj tú skúsenosť, čo si dovoľujú, že odborné komisie vyhodnotia niektoré projekty ako najlepšie, ale potom príde niekto z rady, kto ani nie je ten odborník a on povie, že toto nie, tým nedáme. Nevraviac o tom, že niektoré ich názory, ktoré sú definované dokonca aj na bilbordoch, akože Nedáme financie LGBTI projektom , tak sú aj protiústavné, pretože ako hovorí naša ústava, všetci sme si rovní a to, si myslím, že by bolo treba si neustále opakovať. Ale aj taký prešovský jazzový festival, pán Oľha sa vyjadrí k nemu, že nedostane žiadne financie, lebo neprekročil regionálny rozmer , tak toto je tiež dobrý fór. Je to festival, ktorý funguje naozaj mnohé roky, kde chodia vystupovať zahraniční umelci, čiže z toho prekročil ten regionálny rozmer, ale zároveň tam vlastne sú diváci, ktorí sú lokálni, ale veď to je predsa cieľom, aby aj lokálni diváci z regiónov mali možnosť kvalitného kultúrneho vyžitia, a teraz je to teda problém, tak úplne sa tomu nedá porozumieť. A, samozrejme, problém je aj v nejakých predvídateľnostiach a v tom, že či nejaké festivaly, alebo akcie majú svoju tradíciu, a mať potom takéto rozhodovania, ktoré nemajú logiku vôbec ani v tom ohodnotení, tak to je proste šialené. Pán Michelko častokrát spomínal pána Ďurovčíka ako taký príklad, že pán Ďurovčík si žiadal a nedostal, a preto treba zmeniť aj ten Fond na podporu umenia, a chcem ho tu menovať preto, lebo zrazu teda keď je tá nová rada, tak sa teda už objavuje meno pána Ďurovčíka v projektoch, ktoré vyhodnotené kladne sú, napriek tomu, že mali odbornou komisiou, mali najnižšie hodnotenia, resp. neboli odporučené, a napriek tomu vlastne sa potom rozhodne rada, že teda to zmení a že naozaj, že veľké sumy dá týmto projektom. Ale aby som nehovorila len tak všeobecne akože o pár projektoch, chcela by som konkrétne čísla, lebo možnože toho sa budú vedieť ľudia chytiť, ktorí majú radi čísla. K 19. 3. 2025 rada na svojom rokovaní v ten deň hodnotila 392 projektov, z tých projektov bolo podporených 209 s nepodporených 183. Rada zmenila rozhodnutie pri 31 projektoch, čo predstavuje približne 8 % zo všetkých projektov, takže tu by som chcela povedať pánovi Michelkovi, že už sme teda ten limit prekročili, takže je načim teda opraviť fond, ako sľuboval. Z toho, z tých projektov sa rada rozhodla podporiť 12 projektov, ktoré neodporúčali odborné komisie, zvýšiť podporu u 3 projektov, znížiť podporu u 7 projektov a nepodporiť 9 projektov napriek odporúčaniu odborných komisií, tak to možno pán Grutka berie, že však je to len nejaký iný názor asi. Celkovo rada schválila dotácie vo výške 1 825 886 eur, pričom rada zmenila rozhodnutia vo výške 471 364 eur, čo predstavuje takmer 26 % z celkovej rozdelenej sumy. Rada pridala celkovo 15 projektom spolu 307 620 eur a ďalším 16 projektom ubrala 163 764 eur. Percentuálne najvyšší počet zásahov z celkového počtu žiadostí urobila rada v programoch: prehliadky, festivaly, súťaže, koncerty, tanec, 33 %. Percentuálne najvyšší objem finančných zásahov z hľadiska pridelených dotácií urobila rada v programoch Medzinárodné mobility a prezentácie, Digitálne hry, dotácia 41%, a festivaly, súťaže, koncerty, hudba, hudobné žánre populárnej kultúry, 40 %. Takže v tých, v tých číslach sme už prudko za tým, čo si možno aj v dobrej viere myslel pán Michelko, že bude 5 až 7 %, možno bude maximum tej zmeny. My sme už predtým varovali, že tá zmena je účelová, že je jasná, že ten fond bude spolitizovaný. V tejto chvíli je to úplne zjavné aj v číslach, aj v rozhodovaní, proste prišlo tam, prišiel tam ten armagedon, o ktorom sme hovorili. Rada v prípadoch, keď sa rozhodla podporiť projekt napriek negatívnemu hodnoteniu odbornej komisie, má tendenciu týmto projektom prideľovať veľmi vysoké dotácie – na to by som chcela upriamiť pozornosť. Celkovo rada pridelila 12 projektom, ktoré sa rozhodla podporiť napriek negatívnemu hodnoteniu odborných komisií, dotácie vo výške 297 700 eur, čo je 16 % z celkovej sumy, ktorá bola rozdelená v týchto výzvach. Takže 300-tisíc eur sa rada rozhodla dať niekomu, kto sa jej páčil, bez ohľadu na to, že odborníci povedali, že treba podporovať iné projekty, a nie tieto. Už nech je ten dôvod akýkoľvek, je to dôvod odborný a ten by mala rada rešpektovať, a ako vidíme, nerobí to. Ono priemerná výška dotácie je tým pádom 24 800, pričom – pre porovnanie – priemerná výška dotácie za všetky podporené projekty v týchto dvoch výzvach bola 8 700. Čiže tie projekty, ktoré sa rada rozhodla napriek odborným komisiám podporiť, tak sú 24 800 v priemere, ale teda v priemere tie ostatné boli 8 700, takže je vidno, že môžeme predpokladať veľmi jasný záujem rady tieto projekty podporiť. Ono sú tam napríklad projekty schválené, že 50-tisíc, 45-tisíc, 45-tisíc je hudobné leto, 40-tisíc je Karol Duchoň a tak ďalej, pričom pre porovnanie najvyššiu sumu, ktorú navrhla odborná komisia nejakému projektu vôbec dať, bolo 40-tisíc eur a tá rada to zmenšila na 30-tisíc. Takže rada bola jedine schopná pri najvyššom projekte dať 30-tisíc, projekte, ktorý odporučila odborná komisia, ale pri projektoch, ktoré neodporučila odborná komisia, rozdelila sumy 50-, 45-, 40-, 30-tisíc atď. vo výške skoro 300-tisíc eur. To je proste neuveriteľné. Takých zásahov tam bolo viacej, ale myslím si, že tieto čísla sú úplne jasné. Z tých 11 projektov, ktorým boli pridelené tie najvyššie dotácie, čiže 30-tisíc a viac, tak rada zasiahla do viac ako polovice, čiže do 6 projektov. Samozrejme, ono veľmi je aj také nevkusné, také handrkovanie sa o financiách, ktoré som tiež tam na rade zažila, že kto kde komu kam pridá a v ktorej, v ktorej výzve sa zase uberie, a bolo by to zaujímavé, keby sme videli ľudí, ktorí tomu rozumejú, ale vlastne videli sme, žiaľ, ľudí, ktorí nemajú mnohí z tých, z tej rady s kultúrou, alebo s tou skúsenosťou nič spoločné. Je to veľmi smutné, čo teraz vidíme, pretože ako som už spomínala, celkovo plánovanie takýchto aktivít je veľmi narušené, je to, je to potrebné, aby vôbec mohli byť nejaké festivaly alebo čokoľvek v zahraničí. Nám píšu ľudia rôzne zúfalé svoje konkrétne situácie, napríklad štipendiá. Vy keď nemáte to štipendium odsúhlasené FPU, tak napriek tomu, že vás vybrali do inej krajiny reprezentovať Slovensko, tak keď prešvihnete určitý čas, kedy tam treba nastúpiť na tú študijnú cestu alebo na ten pobyt, tak v tom prípade akože vám to padá a jednoducho môžete zostať doma, či dotáciu dostanete, alebo nedostanete, a to miesto ostane voľné a ešte to je aj medzinárodná hanba pre Slovensko. To isté sa napríklad stalo niekoľkodesiatokčlennému detskému speváckemu súboru, ktorý spomedzi 135 súborov zo sveta získal pobyt v zahraničí v rámci nejakej súťaže. A nemôžu ísť prečo? Lebo je ochromený fond pre umenie. Zostali proste doma tie deti. A ja nechápem, že toto nám môže byť jedno, že to je v poriadku, resp. pani ministerka povie, že vlastne všetko funguje báječne. Tak naozaj neviem, v akej paralelnej realite, v realite žije, ale myslím si, že fakt už naozaj čas sa zobudiť, lebo toto naozaj nie je v poriadku. A ešte hovoriť si, že je to OK. Teda tomu naozaj nerozumiem. Ono, ministerka keď nás takto presviedča, že všetko v poriadku je, tak, bohužiaľ, tá realita stále je taká, že teda v poriadku to nie je a, bohužiaľ, nás ona so svojou suitou likviduje, teda všetko naše spoločné a dobré, čo v kultúre máme. Ono roky to naši predkovia spoločne budovali, aj my to isté, naša generácia a je to budovanie od malých knižníc, v malých obciach, cez múzeá a galérie, divadlá, až po veľké festivaly v krajoch a teraz nám to pár ľudí na čele s naozaj neschopnou ministerkou Šimkovičovou otrasne a pomstychtivo likvidujú. Neštítia sa zakrývať frázami o slovenskosti, ale teda história si bude ich činy pamätať, a teda v dobrom to naozaj nebude. Ja by som chcela apelovať na poslancov a poslankyne koalície. Jednak je to o tom, že keď raz niečo poviem, že keď sa niečo pokazí, tak veď to opravíme. Čiže verejne to sľúbim na tento mikrofón v Národnej rade Slovenskej republiky, tak by sa to slovo malo dodržať. Ja si myslím, že slovo treba držať vždy, že klamať sa nemá, ale zároveň, aj keď niečo sľúbim, tak dodržať veci treba, nieto ešte v Národnej rade. Takže chcela by som vyzvať všetkých vás, aby ste sa zamysleli nad tým, že či nie je načase podporiť tento návrh poslankyne Jaurovej, pretože on aspoň v tom najmenšom vie zachrániť Fond na podporu umenia. Samozrejme, že si vieme predstaviť aj ako by ešte lepšie fungoval a tak ďalej, ale v tejto chvíli, bohužiaľ, nie je čas na nejaký rozvoj. V tejto chvíli tu zachraňujeme základné funkcie tohto štátu. A konkrétne teda v tomto prípade Fondu na podporu umenia. A každý, kto sa len trošku vyznáte v kultúre alebo trošku navštevujete samosprávy, alebo miestne knižnice, alebo kultúrne domy, alebo idete na nejaký festival, každý z vás, som o tom stopercentne presvedčená, počujete ponosy na fond pre umenie. Určite to tak je. Takže vás to dobehne tak, ako vás dobehne transakčná daň, ak ju nezrušíte čo najskôr, tak takisto vás dobehne aj toto, lebo v segmente kultúry robí naozaj obrovské množstvo ľudí, lebo tu nejde iba o akože umelcov, kde sa teda aj ministerka dokonca snaží hanlivo o nich hovoriť. Tak tu je množstvo profesií, ktoré sú na tých umelcov naviazaní a naopak. A ja som presvedčená o tom, že tieto desaťtisíce a desaťtisíce a desaťtisíce ľudí si to veľmi dobre zapamätá, že ste nielenže pokazili systém, ktorý tu fungoval, ale zároveň ak ho nebudete schopní podporiť, že ste tú zmenu a tú záchranu, tak že ani ste teda neni schopní podporiť záchranu niečoho, čo vlastne táto vláda naozaj zlikvidovala. Takže ešte raz teda apelujem na váš zdravý rozum, ale aj na srdce ľudí, ktorí sú z kultúry a kreatívneho priemyslu, podporte tento návrh a poďme ďalej a skúsme robiť veci lepšie. Ďakujem pekne.